Yhteenveto Euroopan tietosuojavaltuutetun lausunnosta, joka koskee ehdotusta tilapäisistä poikkeuksista direktiivistä 2002/58/EY verkossa tapahtuvan lasten seksuaalisen hyväksikäytön torjumiseksi

(Koko lausunto on luettavissa englanniksi, ranskaksi ja saksaksi Euroopan tietosuojavaltuutetun verkkosivustolla www.edps.europa.eu)

(2021/C 102/04)

Komissio julkaisi 10. syyskuuta 2020 ehdotuksen asetukseksi tilapäisestä poikkeuksesta Euroopan parlamentin ja neuvoston sähköisen viestinnän tietosuojadirektiivin 2002/58/EY tietyistä säännöksistä siltä osin kuin on kyse teknologioista, joita numeroista riippumattomien henkilöiden välisten viestintäpalvelujen tarjoajat käyttävät henkilötietojen ja muiden tietojen käsittelyyn verkossa tapahtuvan lasten seksuaalisen hyväksikäytön torjumiseksi. Poikkeus koskee sähköisen viestinnän tietosuojadirektiivin 5 artiklan 1 kohtaa ja 6 artiklaa, jotka liittyvät sellaiseen henkilötietojen käsittelyyn ”numeroista riippumattomien henkilöiden välisten viestintäpalvelujen” tarjoamisen yhteydessä, joka on välttämätöntä teknologian käyttämiseksi ja jonka ainoana tarkoituksena on verkossa tapahtuvan lasten seksuaalisen hyväksikäytön havaitseminen tai siitä ilmoittaminen viranomaisille sekä lasten seksuaaliseen hyväksikäyttöön liittyvän materiaalin poistaminen.

Euroopan tietosuojavaltuutettu antaa tässä lausunnossa ehdotusta koskevat suosituksensa vastauksena komission asetuksen (EU) 2018/1725 42 artiklan mukaisesti järjestämään viralliseen kuulemiseen.

Hän panee erityisesti merkille, että ehdotuksessa suunnitellut toimenpiteet merkitsisivät puuttumista erittäin suosittujen sähköisten viestintäpalvelujen, kuten pikaviestintäpalvelujen ja -sovellusten, kaikkien käyttäjien yksityisyyttä ja tietosuojaa koskeviin perusoikeuksiin. Viestinnän luottamuksellisuus on yksityis- ja perhe-elämän kunnioittamista koskevan perusoikeuden kulmakivi. Myös yksityisten yritysten vapaaehtoiset toimenpiteet merkitsevät puuttumista näihin oikeuksiin, kun toimenpiteisiin käsittävät viestinnän sisällön seurantaa ja analysointia ja henkilötietojen käsittelyä.

Euroopan tietosuojavaltuutettu haluaa korostaa, että tässä käsiteltävät ongelmat eivät liity nimenomaisesti lasten hyväksikäytön torjuntaan vaan kaikkiin aloitteisiin, joiden tarkoituksena on yksityisen sektorin yhteistoiminta lainvalvontaa varten. Jos ehdotus hyväksytään, se on väistämättä ennakkotapaus tämän alan tulevalle lainsäädännölle. Euroopan tietosuojavaltuutetun mielestä on näin ollen olennaisen tärkeää, että ehdotusta ei hyväksytä edes tilapäisenä poikkeuksena ennen kuin kaikki tässä lausunnossa esitetyt tarvittavat takeet on sisällytetty siihen.

Erityisesti oikeusvarmuuden kannalta Euroopan tietosuojavaltuutettu katsoo tarpeelliseksi selkeyttää, onko itse ehdotuksen määrä olla yleisessä tietosuoja-asetuksessa tarkoitetun käsittelyn oikeusperusta vai ei. Jos näin ei ole, Euroopan tietosuojavaltuutettu kehottaa täsmentämään ehdotuksessa yksiselitteisesti, mitä yleisen tietosuoja-asetuksen mukaista oikeusperustaa tässä nimenomaisessa tapauksessa sovellettaisiin. Tämän osalta Euroopan tietosuojavaltuutettu korostaa, että tietosuojaviranomaisten antamilla ohjeilla ei voida korvata laillisuutta koskevan vaatimuksen noudattamista. Ei riitä, että säädetään, että tilapäinen poikkeus ei rajoita yleisen tietosuoja-asetuksen soveltamista, ja annetaan valtuudet tietosuojaviranomaisten ennakkokuulemiseen. Lainsäätäjien on täytettävä vastuunsa ja varmistettava, että ehdotettu poikkeus on 15 artiklan 1 kohdan vaatimusten mukainen siten kuin Euroopan unionin tuomioistuin on niitä tulkinnut.

Suhteellisuusperiaatteen noudattamiseksi lainsäädännössä on esitettävä selkeät ja täsmälliset säännöt kyseessä olevien toimenpiteiden laajuudesta ja soveltamisesta sekä säädettävä vähimmäistakeista, jotta henkilöillä, joiden henkilötietoja asia koskee, on riittävät takuut siitä, että tietoja suojataan tehokkaasti väärinkäytön riskiltä.

Euroopan tietosuojavaltuutettu katsoo myös, että ehdotettu viiden vuoden jakso ei vaikuta oikeasuhteiselta, koska a) suunnitellun toimenpiteen oikeasuhteisuutta ei ole osoitettu aiemmin ja b) säädökseen ei ole sisällytetty riittäviä takeita. Hän katsoo, että siirtymätoimenpiteen pitäisi olla voimassa enintään kaksi vuotta.

I JOHDANTO

1.1 Taustaa

1. Komissio antoi 24. heinäkuuta 2020 tiedonannon Euroopan unionin strategiasta lasten seksuaalisen hyväksikäytön torjunnan tehostamiseksi ( 1 ) . Tiedonannossa pannaan merkille, että Euroopan parlamentin ja neuvoston direktiivin 2002/58/EY (sähköisen viestinnän tietosuojadirektiivin) ( 2 ) soveltamisala laajenee joulukuusta 2020 jo hyväksytyn eurooppalaisen sähköisen viestinnän säännöstön ( 3 ) takia. Sähköisen viestinnän säännöstössä laajennetaan sähköisen viestinnän tietosuojadirektiivin soveltamisalaa avoimen internetin kautta tapahtuviin henkilöiden välisiin viestintäpalveluihin, kuten viestintäpalveluihin ja sähköpostiin. Tiedonannon mukaan tämä estäisi tiettyjä yrityksiä (jos kansallisella tasolla ei ole hyväksytty sähköisen viestinnän tietosuojadirektiivin 15 artiklan 1 kohdan mukaisia säädöksiä) jatkamasta omia vapaaehtoisia toimenpiteitään verkossa tapahtuvan lasten seksuaalisen hyväksikäytön paljastamiseksi, tällaisen aineiston poistamiseksi ja asiasta ilmoittamiseksi ( 4 )

2. Komissio julkaisi 10. syyskuuta 2020 ehdotuksen väliaikaiseksi asetukseksi henkilötietojen ja muiden tietojen käsittelystä lasten seksuaalisen hyväksikäytön torjumiseksi (jäljempänä ’ehdotus’) ( 5 ) . Siinä säädetään tilapäisestä poikkeuksesta sähköisen viestinnän tietosuojadirektiivin 5 artiklan 1 kohdasta ja 6 artiklasta. Komissio katsoo, että tällainen poikkeus on tarpeen, jotta nykyisiä vapaaehtoisia toimia voitaisiin jatkaa joulukuun 2020 jälkeen. Poikkeus koskisi sellaista henkilötietojen ja muiden tietojen käsittelyä ”numeroista riippumattomien henkilöiden välisten viestintäpalvelujen” (esim. VoIP-tekniikan, viestipalvelujen ja verkkopohjaisten sähköpostipalvelujen) tarjoamisen ( 6 ) yhteydessä, joka on välttämätöntä teknologian käyttämiseksi ja jonka ainoana tarkoituksena on verkossa tapahtuvan lasten seksuaalisen hyväksikäytön havaitseminen tai siitä ilmoittaminen lainvalvontaviranomaisille ja lasten seksuaalista hyväksikäyttöä torjuville yleishyödyllisille järjestöille sekä lasten seksuaaliseen hyväksikäyttöön liittyvän materiaalin poistaminen. Ehdotuksessa luetellaan useita edellytyksiä poikkeuksen soveltamiselle. Niitä analysoidaan jäljempänä tässä lausunnossa.

3. Komissio kuuli Euroopan tietosuojavaltuutettua virallisesti 16. syyskuuta 2020. Komissio käynnisti 30. syyskuuta julkisen kuulemisen, jossa se pyysi palautetta ehdotuksesta.

1.2 Suhde direktiiviin 2011/93/EU

4. EU on aiemmin antanut kattavan säädöksen lasten seksuaalisen hyväksikäytön ja seksuaalisen riiston sekä lapsipornografian torjumisesta eli Euroopan parlamentin ja neuvoston direktiivin 2011/93/EU (jäljempänä ’lasten seksuaalista hyväksikäyttöä koskeva direktiivi’). ( 7 )

5. Lasten seksuaalista hyväksikäyttöä koskevassa direktiivissä esitetään vähimmäissäännöt rikosten ja seuraamusten määrittämiselle lasten seksuaalisen hyväksikäytön ja seksuaalisen riiston sekä lasten seksuaaliseen hyväksikäyttöön liittyvän materiaalin alalla. Siinä vaaditaan jäsenvaltioita varmistamaan, että muun muassa seuraavista tahallisista ja oikeudettomista ( 8 ) teoista säädetään rangaistus: — pääsyn hankkiminen lapsipornografiseen aineistoon tarkoituksellisesti ja tietoisesti tieto- ja viestintätekniikkaa käyttäen — lapsipornografisen aineiston jakelu, levittäminen tai välittäminen — lapsipornografisen aineiston tarjoaminen, toimittaminen tai saatavilla pitäminen. (9)

6. Lasten seksuaalista hyväksikäyttöä koskevassa direktiivissä velvoitetaan jäsenvaltiot myös toteuttamaan tarvittavat toimenpiteet sen varmistamiseksi, että lasten houkuttelemisesta seksuaalisiin tarkoituksiin myös tieto- ja viestintätekniikan avulla säädetään rangaistus.

7. pääsy lapsipornografiaa sisältäville tai levittäville verkkosivuille Lasten seksuaalista hyväksikäyttöä koskevan direktiivin mukaan jäsenvaltioiden on toteutettava tarvittavat toimenpiteet, joilla varmistetaan, että niiden alueella ylläpidetyt lapsipornografiaa sisältävät tai levittävät verkkosivut poistetaan ripeästi, ja pyrittävä siihen, että niiden alueen ulkopuolella ylläpidetyt vastaavat verkkosivut saadaan poistatettua, sekä takavarikoitava ja tuomittava menetetyksi tällaisten rikosten tuottama hyöty ( 10 ) . Jäsenvaltiot voivat lisäksi toteuttaa toimia, joilla estetään niiden alueella olevien Internetin käyttäjienlapsipornografiaa sisältäville tai levittäville verkkosivuille ( 11 )

8. Euroopan tietosuojavaltuutettu antoi vuonna 2010 oma-aloitteisen lausunnon ehdotuksesta direktiiviksi lasten seksuaalisen hyväksikäytön ja seksuaalisen riiston sekä lapsipornografian torjumisesta ( 12 ) . Tässä lausunnossa on näkökohtia ja suosituksia, jotka ovat merkityksellisiä myös väliaikaista asetusta koskevan ehdotuksen kannalta. Euroopan tietosuojavaltuutettu toistaa vuoden 2010 lausuntonsa ja/tai viittaa siihen soveltuvin osin.

III PÄÄTELMÄT

52. Ehdotuksessa suunnitellut toimenpiteet merkitsisivät puuttumista erittäin suosittujen sähköisten viestintäpalvelujen, kuten pikaviestintäpalvelujen ja -sovellusten, kaikkien käyttäjien yksityisyyttä ja tietosuojaa koskeviin perusoikeuksiin. Myös yksityisten yritysten vapaaehtoiset toimenpiteet merkitsevät puuttumista näihin oikeuksiin, kun toimenpiteisiin kuuluu viestinnän sisällön seurantaa ja analysointia ja henkilötietojen käsittelyä.

53. Tässä käsiteltävät ongelmat eivät liity nimenomaisesti lasten hyväksikäytön torjuntaan vaan kaikkiin aloitteisiin, joiden tarkoituksena on yksityisen sektorin yhteistoiminta lainvalvonnan tarkoituksia varten. Jos ehdotus hyväksytään, se on väistämättä ennakkotapaus tämän alan lainsäädännölle. Euroopan tietosuojavaltuutetun mielestä on näin ollen olennaisen tärkeää, että ehdotusta ei hyväksytä edes tilapäisenä poikkeuksena ennen kuin kaikki tässä lausunnossa esitetyt tarvittavat suojatoimet on sisällytetty siihen.

54. Oikeusvarmuuden kannalta Euroopan tietosuojavaltuutettu katsoo tarpeelliseksi selkeyttää, onko itse ehdotuksen määrä olla yleisessä tietosuoja-asetuksessa tarkoitetun käsittelyn oikeusperusta vai ei. Jos näin ei ole, Euroopan tietosuojavaltuutettu kehottaa täsmentämään ehdotuksessa yksiselitteisesti, mitä yleisen tietosuoja-asetuksen mukaista oikeusperustaa tässä nimenomaisessa tapauksessa sovellettaisiin. Tämän osalta Euroopan tietosuojavaltuutettu korostaa, että tietosuojaviranomaisten antamilla ohjeilla ei voida korvata laillisuutta koskevan vaatimuksen noudattamista. Ei riitä, että säädetään, että tilapäinen poikkeus ei rajoita yleisen tietosuoja-asetuksen soveltamista, ja annetaan valtuudet tietosuojaviranomaisten ennakkokuulemiseen. Lainsäätäjien on kannettava vastuunsa ja varmistettava, että ehdotettu poikkeus on 15 artiklan 1 kohdan vaatimusten mukainen Euroopan unionin tuomioistuin tulkitsemalla tavalla.

55. Suhteellisuusperiaatteen noudattamiseksi lainsäädännössä on esitettävä selkeät ja täsmälliset säännöt kyseessä olevien toimenpiteiden laajuudesta ja soveltamisesta sekä säädettävä vähimmäistakeista, jotta henkilöillä, joiden henkilötietoja asia koskee, on riittävät takuut siitä, että tietoja suojataan tehokkaasti väärinkäytön riskiltä.

56. Oikeusvarmuus todennäköisesti heikkenee, koska poikkeuksen soveltamisalaan kuuluvia toimenpiteitä ei ole määritetty tarkasti.

57. Euroopan tietosuojavaltuutettu katsoo myös, että ehdotettu viiden vuoden jakso ei vaikuta oikeasuhteiselta, koska a) suunnitellun toimenpiteen oikeasuhteisuutta ei ole osoitettu aiemmin ja b) säädökseen ei ole sisällytetty riittäviä takeita. Hän katsoo, että siirtymätoimenpiteen pitäisi olla voimassa enintään kaksi vuotta.

Bryssel 10. marraskuuta 2020 Wojciech WIEWIÓROWSKI

(1) COM(2020) 607 final.https://ec.europa.eu/home-affairs/sites/homeaffairs/files/what-we-do/policies/european-agenda-security/20200724_com-2020-607-commission-communication_en.pdf

(2) Euroopan parlamentin ja neuvoston direktiivi 2002/58/EY, annettu 12 päivänä heinäkuuta 2002, henkilötietojen käsittelystä ja yksityisyyden suojasta sähköisen viestinnän alalla, (sähköisen viestinnän tietosuojadirektiivi) (EYVL L 201, 31.7.2002, s. 37).

(3) Euroopan parlamentin ja neuvoston direktiivi (EU) N:o 2018/1972, annettu 11 päivänä joulukuuta 2018, eurooppalaisesta sähköisen viestinnän säännöstöstä (uudelleenlaadittu) (EUVL L 321, 17.12.2018, s. 36).

(4) COM(2020) 607 final, s. 4. Tiedonannossa todetaan, että koska sähköisen viestinnän tietosuojadirektiiviin ei sisälly oikeusperustaa sitä varten, että lasten seksuaalisen hyväksikäytön paljastamiseksi voitaisiin vapaaehtoisesti käsitellä sisältöä ja liikennetietoja, tarjoajat voivat soveltaa sellaisia toimenpiteitä ainoastaan, jos ne perustuvat direktiivin 15 artiklan vaatimukset täyttävään kansalliseen lainsäädäntötoimeen, jolla rajoitetaan oikeutta luottamuksellisuuteen. Jos tällaisia lainsäädäntötoimia ei ole, puuttuu oikeusperusta tarjoajien toimenpiteiltä, joissa käsitellään sisältöä tai liikennetietoja lasten seksuaalisen hyväksikäytön paljastamiseksi.

(5) COM(2020) 568 final, 2020/0259 (COD), ehdotus Euroopan parlamentin ja neuvoston asetukseksi tilapäisestä poikkeuksesta Euroopan parlamentin ja neuvoston direktiivin 2002/58/EY tietyistä säännöksistä siltä osin kuin on kyse teknologioista, joita numeroista riippumattomien henkilöiden välisten viestintäpalvelujen tarjoajat käyttävät henkilötietojen ja muiden tietojen käsittelyyn verkossa tapahtuvan lasten seksuaalisen hyväksikäytön torjumiseksi.https://ec.europa.eu/digital-single-market/en/news/interim-regulation-processing-personal-and-other-data-purpose-combatting-child-sexual-abuse

(6) Eurooppalaisen sähköisen viestinnän säännöstön 2 artiklan 5 kohdan mukaan ’henkilöiden välisellä viestintäpalvelulla’ [tarkoitetaan] ”tavallisesti korvausta vastaan suoritettua palvelua, joka mahdollistaa henkilöiden välisen suoran interaktiivisen tietojenvaihdon sähköisillä viestintäverkoilla rajallisen henkilömäärän välillä ja jossa viestinnän aloittavat tai siihen osallistuvat henkilöt määrittelevät sen vastaanottajan/vastaanottajat; siihen eivät kuulu palvelut, jotka mahdollistavat henkilöiden välisen interaktiivisen viestinnän pelkästään toiseen palveluun olennaisesti liittyvänä vähäisenä liitännäistoimintona”. ’Numeroista riippumattomalla henkilöiden välisellä viestintäpalvelulla’ tarkoitetaan ”henkilöiden välistä viestintäpalvelua, joka ei yhdisty yleiseen käyttöön osoitettujen numerovarojen eli kansallisessa tai kansainvälisessä numerointisuunnitelmassa olevan numeron tai olevien numeroiden avulla tai mahdollistamalla viestinnän kansallisessa tai kansainvälisessä numerointisuunnitelmassa olevan numeron tai olevien numeroiden kanssa” (eurooppalaisen sähköisen viestinnän säännöstön 2 artiklan 7 kohta).

(7) Euroopan parlamentin ja neuvoston direktiivi 2011/93/EU, annettu 13 päivänä joulukuuta 2011, lasten seksuaalisen hyväksikäytön ja seksuaalisen riiston sekä lapsipornografian torjumisesta ja neuvoston puitepäätöksen 2004/68/YOS korvaamisesta (EUVL L 335, 17.12.2011, s. 1).

(8) Ilmaisu ”oikeudeton” antaa jäsenvaltioille mahdollisuuden säätää pornografiseen aineistoon liittyvien tekojen perustelemisesta lääketieteellisillä, tieteellisillä tai vastaavilla tarkoituksilla. Se mahdollistaa myös kansalliseen lainsäädäntöön perustuvien valtuuksien nojalla suoritetun toiminnan, kuten viranomaisten oikeuden pitää hallussa lapsipornografiaa rikosoikeudellisia menettelyjä varten tai rikosten ehkäisemiseksi, havaitsemiseksi tai tutkimiseksi. Se ei myöskään estä vetoamasta oikeuttamisperusteisiin tai vastaaviin asiaankuuluviin periaatteisiin, jotka tietyissä olosuhteissa vapauttavat henkilön vastuusta, esimerkiksi kun on kyse puhelimen tai Internetin välityksellä toimivien vihjekeskusten toiminnasta tapausten paljastamiseksi. Direktiivin 2011/93/EY johdanto-osan 17 kappale.

(9) Direktiivin 2011/93/EU 5 artiklan 3, 4 ja 5 kohta.

(10) Direktiivin 2011/93/EU 11 artiklan ja 25 artiklan 1 kohta.

(11) Direktiivin 2011/93/EU 25 artiklan 2 kohta.

(12) Euroopan tietosuojavaltuutetun lausunto ehdotuksesta Euroopan parlamentin ja neuvoston direktiiviksi lasten seksuaalisen hyväksikäytön ja seksuaalisen riiston sekä lapsipornografian torjumisesta ja puitepäätöksen 2004/68/YOS kumoamisesta, 10. toukokuuta 2010. https://edps.europa.eu/sites/edp/files/publication/10-05-10_child_abuse_en.pdf